**Odpovede k najčastejšie kladeným otázkam k Výzve na predkladanie žiadostí o poskytnutie prostriedkov mechanizmu na podporu obnovy a odolnosti**

1. **Aký je spôsob podávania žiadosti o poskytnutie prostriedkov mechanizmu?**

Žiadateľ si môže vybrať spôsob podania žiadosti. Podať žiadosť môže buď elektronicky prostredníctvom Ústredného portálu verejnej správy alebo klasicky v listinnej podobe na poštovú adresu Ministerstva dopravy a výstavby Slovenskej republiky (MDV SR).

1. **V akej lehote je možné podať žiadosť o poskytnutie prostriedkov mechanizmu?**

Listinnú žiadosť o poskytnutie prostriedkov mechanizmu je možné podať od dátumu vyhlásenia výzvy (29.04.2022) do 30.09.2022.

Elektronickú žiadosť o poskytnutie prostriedkov mechanizmu je možné podať od

16.05.2022 do 30.09.2022.

1. **Aká je výška prostriedkov vyčlenených na výzvu?**

Na výzvu boli vyčlenené finančné prostriedky vo výške 36 480 000 Eur s DPH.

1. **Je oprávneným výdavkom úhrada DPH?**

Úhrada DPH je oprávneným výdavkom u prijímateľa, ktorý nie je registrovaným platcom DPH.

Úhrada DPH je oprávneným výdavkom aj v prípade prijímateľa, ktorý je síce registrovaným platcom DPH, a však nemá nárok na odpočítanie si DPH na vstupe podľa § 49 ods. 2 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“). Takýto prijímateľ má prenesenú daňovú povinnosť podľa § 69 zákona o DPH a daň uhrádza správcovi dane.

1. **Aká je maximálna, resp. minimálna výška finančného príspevku na projekt?**

Minimálna a ani maximálna výška príspevku na jednu žiadosť (projekt) nie je stanovená.

1. **Vyžaduje sa povinné spolufinancovanie projektu?**

Žiadateľ nie je povinný spolufinancovať projekt z vlastných zdrojov.

1. **Akým spôsobom budú žiadosti vyhodnocované?**

Žiadosti budú vyhodnocované v súlade so schválenou Metodikou posudzovania, hodnotenia a priorizácie projektov cyklistickej infraštruktúry, verzia 2.0. Uvedená metodika je zverejnená na webovom sídle MDV SR. Nižšie uvedený link:

<https://www.mindop.sk/ministerstvo-1/zalezitosti-eu-a-medzinarodnych-vztahov-14/fondy-eu/plan-obnovy/udrzatelna-doprava-cyklisticka-infrastruktura/metodika-posudzovania-hodnotenia-a-priorizacie-projektov-cyklistickej-infrastruktury/metodika-posudzovania-hodnotenia-a-priorizacie-projektov-cyklistickej-infrastruktury-verzia-2-0>

Pri hodnotení žiadostí sa bude brať do úvahy splnenie základného zámeru, ktorým je podpora cyklistickej dopravy pri dochádzke do zamestnania, škôl, za povinnosťami s cieľom znížiť počet áut v mestách a obciach.

1. **Aká je maximálna výška celkových oprávnených nákladov na 1 km?**

Maximálna výška celkových oprávnených nákladov na 1 km cyklotrasy je 500 tisíc Eur.

1. **Môže byť projekt koncipovaný na územie mesta nad 20 tisíc obyvateľov s možným presahom do okolitých obcí do vzdialenosti cca. 5 km, resp. po najbližšiu obec?**

Výzva je koncipovaná na financovanie projektov, týkajúcich sa území miest nad 20 tisíc obyvateľov. Projekty cyklistickej infraštruktúry môžu mať presah do okolitých obcí do vzdialenosti cca. 5 km, resp. po najbližšiu obec. Teda projekt môže viesť z územia mesta do územia obce.

1. **Môže byť žiadateľom priľahlá obec k mestu, ktorá je v oprávnenom území?**

Žiadateľom môže byť priľahlá obec v rámci oprávneného územia, špecifikovaná v Prílohe 10 výzvy za podmienky, že projekt obce je priamo prepojený s katastrálnym územím mesta (jadrovým mestom) nad 20 tisíc obyvateľov. Musí ísť o mesto uvedené v Prílohe 10 výzvy.

1. **Môže byť žiadateľom mesto, ktoré je uvedené v prílohe 10 výzvy, a však nie je v kategórii jadrového mesta z dôvodu nesplnenia populačného kritéria, ktorým je počet obyvateľov nad 20 000?**

Žiadateľom môže byť aj mesto, uvedené v prílohe 10 výzvy, ktoré nespĺňa populačné kritérium (populácia nad 20 000 obyvateľov), za podmienky, že projekt takéhoto mesta má nadväznosť na jadrové mesto. Za oprávnenú sa považuje aj žiadosť takéhoto mesta na financovanie projektu, ktorého trasa nemá priamu prepojenosť s jadrovým mestom, a však ide v prípade takéhoto projektu o etapu širšieho projektu, ktorý v budúcej finálnej fáze so spojením jadrového mesta ráta.

1. **Je oprávneným výdavkom výdavok na projektovú dokumentáciu?**

Oprávneným výdavkom je úhrada za vyhotovenie projektovej dokumentácie. V kapitole 3.1, 3.1.8. s označením „Pripravenosť projektu“ výzvy sa uvádza, že projekt musí byť v čase podania žiadosti o poskytnutie prostriedkov mechanizmu procesne pripravený. Projektová dokumentácia musí byť dopracovaná do stupňa umožňujúceho realizáciu projektu. Teda žiadateľ nemôže požiadať o prostriedky mechanizmu za účelom úhrady budúceho vyhotovenia projektovej dokumentácie. Vykonávateľ/MDV SR poskytuje prostriedky mechanizmu na refundáciu nákladov za vyhotovenie projektovej dokumentácie.

1. **Je oprávneným výdavkom výdavok súvisiaci s realizáciou majetkovoprávneho vysporiadania pozemkov?**

Oprávneným výdavkom je úhrada za už realizované úkony, súvisiace s majetkovoprávnym vysporiadaním pozemkov.

1. **Kedy dochádza k prevedeniu schválených prostriedkov mechanizmu prijímateľovi?**

Uzavretie Zmluvy o poskytnutí prostriedkov mechanizmu je podmienkou k tomu, aby prijímateľovi mohli byť poskytnuté prostriedky mechanizmu. Po ukončenom výbere dodávateľa stavebných prác v rámci verejného obstarávania prijímateľ podá žiadosť o platbu. Prijímateľ môže vopred požadovať vyplatenie až 70 % zo stanovených celkových rozpočtových nákladov na projekt, a to formou zálohových platieb, za účelom úhrady nákladov na budúce stavebné práce a formou refundácie, za účelom refundácie už hradených nákladov za vyhotovenie projektovej dokumentácie alebo nákladov súvisiacich s majetkovoprávnym vysporiadaním pozemkov.

1. **Kedy musí byť projekt reálne vecne a stavebne ukončený?**

Harmonogram realizácie projektu musí byť zostavený tak, aby bol projekt reálne a stavebne ukončený (kolaudácia alebo povolenie o predčasnom užívaní stavby) najneskôr do 31.03.2026.

1. **Od akého času realizácie úkonov (vyhotovenie projektovej dokumentácie, zabezpečenie majetkovoprávneho vysporiadania) je možné úkony refundovať?**

Prijímateľ má právo na refundáciu uvedených úkonov realizovaných od 01.02.2020.

1. **Je možné špecifikovať množinu prvkov líniovej infraštruktúry (príklad: je možné uspieť s projektom, ktorý bude pozostávať 100% na nestavebných intervenciách - cyklopruhy, ochranné pruhy+upokojovanie)?**

Projekt pozostávajúci z prvkov líniovej infraštruktúry, integrovaných prostredníctvom nestavebných intervencií, má pre MDV SR ako poskytovateľa prostriedkov mechanizmu rovnakú relevanciu ako projekt pozostávajúci v prevažnej miere zo stavebných intervencií.

V prípade cyklistických komunikácii funkčnej úrovne F1 v zmysle TP 085 však musí byť preukázané, že došlo k zmenám technického riešenia pôvodnej komunikácie vodorovným a zvislým dopravných značením (zníženie rýchlosti, vytvorenie zóny 30 atď.), doplnením (fyzických alebo aspoň optických) prvkov upokojovania dopravy a pod.

1. **Je možné realizovať odstavné zariadenia pre bicykle bez vytvorenia líniovej infraštruktúry?**

Výzva je primárne koncipovaná k investičnej podpore vytvorenia základnej cyklistickej infraštruktúry, ktorou sú cyklistické komunikácie a tzv. upokojené komunikácie.

Doplnková cyklistická infraštruktúra (cyklostojany, cykloprístrešky) musí byť spojená s vytváraním základnej cyklistickej infraštruktúry.

Doplnková cyklistická infraštruktúra (cyklostojany, cykloprístrešky) v odôvodnených prípadoch nemusí byť spojená s vytváraním základnej cyklistickej infraštruktúry.

1. **Je oprávnenou aktivitou výstavba cyklotrasy, ktorej povrch bude mlat?**

Za určitých okolností je tento povrch optimálnym variantom, preto jeho použitie môže byť akceptované.

Použitie mlatových povrchov pre cyklotrasy je akceptovateľné, ak je vyžadované z architektonických a krajinotvorných dôvodov.

V zásade sú ale preferované skôr bezprašné úpravy povrchu.

1. **Suma 500 000 Eur sa počíta ako priemerný výdavok na počet km alebo túto hodnotu nesmie prekročiť každý jeden km?**

Suma 500 000 Eur sa počíta ako priemerný výdavok na 1 km za celý projekt.

1. **Je oprávneným výdavkom výkup pozemkov pod vyvolanými investíciami?**

Oprávneným výdavkom je aj výkup pozemkov pod vyvolanou investíciou, pokiaľ táto priamo súvisí s cyklistickou infraštruktúrou a splní ostatné podmienky oprávnenosti.